Lav et referat af nedenstående tekst:

Tekst:
Der er langt fra at være badet i rampelys i den bedste sendetid på TV2 i det populære tv-program X Factor og til klasselokalet på Aars Skole. Men det er ikke desto mindre det skifte, den 15-årige nordjyde Mathilde Caffey nu står over for, efter hun lørdag aften kom på en anden plads i X Factor. Alma Agger fik i lørdagens finale 36,8 procent af seernes stemmer. Og det var lige nok til at sikre hende sejren, da den nærmeste konkurrent Mathilde Caffey fik 34,8 procent. Med blot to procent af stemmerne til forskel mellem vinderen og nummer to Mathilde Caffey, er det en vinder, TV2 Nord taler med søndag eftermiddag - for den unge nordjyske sangstjerne er på ingen måde skuffet over, at de to procent ikke faldt ud til hendes fordel, så hun kunne have snuppet førstepladsen. - Nej, slet ikke. Sådan gider jeg ikke tænke. To procent er jo ingenting, jeg synes, jeg har vundet. Det er ingen skam ikke at have fået førstepladsen, siger Mathilde Caffey og fortsætter: - Lørdag i finalen var jeg ikke bange for at vinde eller tabe. Det var bare en dejlig afslutning på det hele, og ja, det hele var sådan set afslappende. Det var lidt noget andet om fredagen, det var hårdt, for der var jo en, der røg ud. Det er tydeligt, at der er stolthed at spore i stemmen - der godt nok er en smule træt af efter hele X Factor turen og ikke mindst festen lørdag aften, som Mathilde Caffey betegner som vildt hyggelig. - Mine brødre havde arrangeret en partybus, og det var virkelig overraskende. Vi var på champagnebar og alt muligt, og ja, Emil (Wismann, nummer 3 i X Factor finalen) var med - og jeg ved faktisk ikke helt, hvad Alma (Agger, vinder af X Factor, red) lavede. Men vi havde en god fest, det var hyggeligt, fortæller Mathilde Caffey og afslører, at livet med at optræde og feste efterfølgende lige er hende. - Ha ha, ja, det kan jeg godt vænne mig til, siger hun. Tilbage til skolen Den bare 15-årige sangstjerne fra Aalestrup bor stadig hjemme hos sin mor, og det er endnu uvist, om hun bliver i det nordjyske efter sommeren. Sikkert er det dog, at hun gerne vil tage 10. klasse med, men storbylivet i hovedstaden trækker også - så måske hun hellere vil kombinere skole, sang og musik der. - Jeg ved det ikke endnu, nu skal jeg i hvert fald først hjem og gøre 9. klasse færdig på Aars Skole, og så må vi se, hvad der sker, siger Mathilde Caffey. Sine egne meninger Mathilde Caffey beskriver hele X Factor-forløbet som hæsblæsende og hårdt, og ud over at hun uge efter uge har imponeret dommerne - Thomas Blachmann, Ankerstjerne og Oh Land -  med sin sangstemme, så er det også en stærk personlighed, den blot 15-årige nordjyde har gjort sig bemærket med. Hun har hele vejen igennem stået fast på sine egne meninger og holdninger - og lørdag aften var det blandt andet valg af sko, som hun trodsede sin mentor Thomas Blachmanns holdning til. Han ville, at hun skulle have støvler på - Mathilde selv ville have hvide sneakers på, og sådan blev det. - Ha ha, ja altså jeg har altid haft det sådan, at man skal mærke efter i sig selv, hvad man synes, og det er okay at have sine egne meninger. Det har jeg nok med hjemmefra, og jeg har lært det af min mor, at man skal have et naturligt mod til at sige fra over for det, man ikke vil, siger Mathilde Caffey. Hun understreger, at der selvfølgelig er nogle ting, der er fornuftige ikke at stille sig på bagbenene overfor, men det, som hun mener, at mange piger på hendes egen alder falder i overfor;  nemlig at forsøge at gøre som alle andre, det har aldrig ligget til hende. - Jeg går ikke på kompromis, det har jeg ikke lyst til, og jeg synes, det er vigtigt, at man kan sige nej til det, man ikke vil, siger hun. Klar til de store scener Lige nu slapper den unge nordjyske sangstjerne af oven på det atypiske forløb i årets udgave af X Factor, der naturligvis også blev ramt af coronakrisen, og derfor strakte sig over flere uger end oprindeligt planlagt, men Mathilde Caffey håber på, at fremtiden vil byde på meget mere musik. - Jeg drømmer klart om at få en pladekontrakt, at blive signet, det vil være fedt og så få skrevet nogle sange, siger hun og tilføjer, at hun nok skal have lidt tålmodighed, selv om hun er klar til at smede, mens jernet er varmt. Hun har været glad for samarbejdet med Thomas Blachmann, men mener, at han nu har fulgt hende "til dørs", og hun nu er klar til selv og sammen med andre at tage den videre derfra. Og hun er klar til at nå endnu længere - for som hun siger, "man går kun op ad trappen nu, ikke ned ad". - Jeg skal ikke glemme, hvor jeg kommer fra, men jeg kan lige nu ikke helt se mig selv stå og synge til skolekoncerter på Aars Skole, siger hun - og  er klar til at komme ud og indtage de store scener. Næste uge er det dog klasseværelset på Aars Skole, der venter - og selv om det nok bliver lidt mærkeligt at komme hjem igen, så glæder hun sig til at se alle dem, der har været med hele vejen og støttet hende. - Det bliver hårdt at komme i skole igen og lidt mærkeligt, men jeg er så taknemmelig for al den opbakning og alle de stemmer, jeg har fået hjemmefra, siger Mathilde Caffey. Nu er hendes vindersingle " Karma is a Bitch"  - https://x-factor.lnk.to/KarmaIsABitch - klar - og den glæder hun sig til at skulle ud og synge forhåbentlig inden længe.

Referat:
Årets X Factor er slut, og det blev til en næsten nordjysk sejr, da den bare 15-årige Mathilde Caffey fra Aalestrup lørdag aften sang sig til en flot andenplads - med bare to procent af stemmerne fra at være røget helt til tops.